PMIndiaData/PMIndiaSum huggingface dataset:
पिंगली व्यंकय्या यांना त्यांच्या जयंतीनिमित्त पंतप्रधानांनी आदरांजली वाहिली

पंतप्रधान नरेंद्र मोदी यांनी पिंगळी व्यंकय्या यांना त्यांच्या जयंती निमित्त आदरांजली वाहिली आहे. आपल्या ट्वीट मध्ये पंतप्रधान म्हणाले; “महान पिंगळी व्यंकय्या यांना त्यांच्या जयंती निमित्त मी आदरांजली वाहतो. आपल्याला ज्याचा अत्यंत अभिमान आहे, तो तिरंगा देण्यासाठी त्यांनी केलेल्या प्रयत्नांबद्दल देश त्यांचा कायम ऋणी राहील. तिरंग्यापासून शक्ती आणि प्रेरणा घेऊन आपण देशाच्या प्रगतीसाठी कार्यरत राहुया.”
कारगिल विजय दिवसानिमित्त पंतप्रधानांनी सैन्य दलांना वाहिली आदरांजली

कारगिल विजय दिवसानिमित्त पंतप्रधान नरेंद्र मोदी यांनी सैन्य दलांना आदरांजली वाहिली आहे. “सन1999 मध्ये राष्ट्राचे तात्काळ रक्षण करणाऱ्या आपल्या सैन्य दलांचे आजच्या कारगिल विजय दिनी आम्ही स्मरण करतो. त्यांचे शौर्य अनेक पिढ्यांना प्रेरणा देत राहील,” असे पंतप्रधान म्हणाले.
पंतप्रधानांनी, बसव जयंतीनिमित्त जगद्गुरु बसवेश्वरांना केले नमन

पंतप्रधान नरेंद्र मोदी यांनी बसव जयंतीनिमित्त जगद्गुरु बसवेश्वरांना नमन केले आहे. एका ट्विटमध्ये पंतप्रधान म्हणाले, "बसव जयंतीच्या विशेष प्रसंगी मी जगद्गुरू बसवेश्वरांना नमन करतो. त्यांच्या उदात्त शिकवणींमुळे, विशेषत: सामाजिक सशक्तीकरण, सौहार्द, बंधुता आणि करुणा यामुळे अनेक लोकांना प्रेरणा मिळत राहील."
पंतप्रधान नरेंद्र मोदी यांनी, 20 वर्षांखालील (U20) विश्व अजिंक्यपद स्पर्धेत 16 पदके पटकाविणाऱ्या भारतीय कुस्ती संघाचे केले अभिनंदन

पंतप्रधान नरेंद्र मोदी यांनी, 20 वर्षांखालील विश्व अजिंक्यपद स्पर्धेत 16 पदके (पुरूष आणि महिलांच्या फ्रीस्टाईल प्रकारात प्रत्येकी 7 तर ग्रीको-रोमन प्रकारात 2 पदके) पटकाविणाऱ्या भारतीय कुस्ती संघाचे अभिनंदन केले आहे. पंतप्रधानांनी ट्विट संदेशात म्हटले आहे, "आपल्या कुस्तीपटूंनी पुन्हा एकदा आपल्याला अभिमान वाटायला लावणारी कामगिरी केली आहे! 20 वर्षांखालील (U20) विश्व अजिंक्यपद स्पर्धेत 16 पदके (पुरूष आणि महिलांच्या फ्रीस्टाईल प्रकारात प्रत्येकी 7 तर ग्रीको-रोमन प्रकारात 2 पदके) मिळविणाऱ्या भारतीय संघाचे अभिनंदन. ही भारताची आत्तापर्यंतची सर्वोत्तम कामगिरी आहे. भारतीय कुस्तीचे भविष्य सुरक्षित असल्याचे हे यावरून दिसते!".
क्षयरोग निर्मूलन शिखर परिषदेच्या उद्‌घाटन सत्राला पंतप्रधानांनी केले संबोधित

पंतप्रधान नरेंद्र मोदी यांनी आज नवी दिल्लीत क्षयरोग निर्मूलन शिखर परिषदेच्या उद्‌घाटन सत्राला संबोधित केले. दिल्ली क्षयरोग निर्मूलन शिखर परिषद म्हणजे क्षयरोग समूळ नष्ट होण्याच्या दिशेने मैलाचा दगड ठरेल, असा विश्वास पंतप्रधानांनी व्यक्त केला. या रोगाच्या निर्मूलनाच्या दिशेने टाकलेले प्रत्येक पाऊल हे गरिबांचे जीवन सुधारण्यांशी निगडीत आहे, असे ते म्हणाले. 2025 पर्यंत क्षयरोगाचे संपूर्ण उच्चाटन करण्याचे लक्ष्य भारतानं निश्चित केले असल्याचे पंतप्रधानांनी घोषित केले. हे लक्ष्य साध्य करण्यासाठी सरकार सर्वंकष कार्य करत असल्याचे ते म्हणाले. यासंदर्भात राज्य सरकारांची भूमिका महत्त्वपूर्ण असल्याचे सांगून या मोहिमेत सहभागी होण्यासाठी सर्व मुख्यमंत्र्यांना व्यक्तीश: पत्र लिहिल्याचे पंतप्रधानांनी सांगितले. क्षयरोग निर्मूलनात क्षयरोग तज्ञ डॉक्टर आणि कर्मचारी यांचा महत्त्वपूर्ण सहभाग असल्याचे ते म्हणाले. या रोगावर मात केलेले रुग्ण इतरांना प्रेरणादायी ठरत आहेत असं पंतप्रधानांनी सांगितले. इच्छित लक्ष्य साध्य करण्यासाठी सरकारच्या वेगवान कार्यवाहीचं उदाहरण देतांना पंतप्रधानांनी ‘मिशन इंद्रधनुष’ आणि ‘स्वच्छ भारत’ मोहिमेचे उदाहरण दिले.
संसदेच्या अर्थसंकल्पीय अधिवेशनाच्या आधी पंतप्रधानांनी प्रसारमाध्यमांसमोर दिलेले निवेदन

तुम्हा सर्वांना नववर्षाच्या खूप खूप शुभेच्छा ! आजपासून अर्थसंकल्पीय अधिवेशन सुरु होत आहे. काही वेळातच माननीय राष्ट्रपती दोन्ही सभागृहांच्या संयुक्त अधिवेशनाला संबोधित करतील.गेल्यावेळी सभागृहाचे वातावरण आपण सगळ्यांनी अनुभवले आहे. आज देशात अतिशय जागृत वातावरण आहे. प्रत्येक नागरिक देशातल्या सर्व घडामोडींकडे बारकाईने बघतो आहे. आज देशातील सर्व छोट्या मोठ्या घटना लोकांपर्यत पोहोचवण्यासाठी अनेक यंत्रणा उपलब्ध असल्यामुळे सर्वसामान्य माणसांपर्यत सगळ्या गोष्टी सहजतेने पोहचतात. त्यामुळे ज्यांना सभागृहात विविध विषयांवर चर्चा करण्यात, वादविवाद करण्यात ज्यांना रस नसतो, त्यांच्याविषयी जनतेच्या मनात स्वाभाविकच नाराजीची भावना निर्माण होते. आपल्या संसदेतले सर्व सन्माननीय खासदार या लोकभावनेचा विचार करत, अर्थसंकल्पीय अधिवेशनाचा उपयोग अनेक मुद्यांवर विस्ताराने, सखोल चर्चा करण्यासाठी करतील अशी मी आशा करतो. सर्व खासदारांनी अभ्यास करून चर्चेत भाग घ्यावा, आपले विचार सभागृहात मांडावे, आपल्या अभ्यासाचा सरकारलाही लाभ द्यावा आणि आमच्या जवळ या सत्रात जितके काम आहे ते संसदेतील काम संपवून वेळेचा सदुपयोग करावा, अशी मी विनंती करतो. या सर्व खासदारांना नंतर आपापल्या प्रदेशात जायचे आहे. आपल्या मतदारसंघातील जनतेचा सामना करायचा आहे. त्यामुळे जर सभागृहात त्यांचा उत्तम आणि सकारात्मक व्यवहार असेल तर त्याचा लाभ त्यांना आपापल्या मतदारसंघातही होईल. जनतेमध्ये एक सकारात्मक संदेश जाईल. लोकांमध्ये खासदारांविषयी आदराची भावना निर्माण होईल. या गोष्टीचे गांभीर्य सगळे सदस्य समजून घेतील असा मला विश्वास आहे. ‘सबका साथ-सबका विकास’ हा मंत्र घेऊन आम्ही वाटचाल करतो आहोत. आणि पुढेही आम्ही यासाठी वचनबद्ध आहोत. सभागृहातही सर्वाना सोबत घेऊन, देशाच्या विकासाचे निर्णय घेऊन आम्हाला पुढे वाटचाल करायची आहे. इथे प्रत्येक विषयावर चर्चा करण्यासाठी आम्ही केवळ तयारच नाही तर उत्सुकही आहोत. कोणत्याही चर्चेचे आम्ही खुल्या मनाने स्वागत करु. सभागृहाचे कामकाज उत्तम प्रकारे चालावे, असे मी त्यांना आवाहान करतो. संसदेतील सर्व सदस्य मिळून भावी भारताच्या निर्मितीसाठी काही ना काही तरी योगदान देण्याचा आनंद आणि आणि अभिमान आपण सगळे मिळवूया, या विचाराचे मी स्वागत करतो. खूप खूप धन्यवाद !!
अति उंचीवरील जैव आणि औषध क्षेत्रातल्या संयुक्त संशोधन कार्यासाठी भारत आणि किर्गीस्तान यांच्यातल्या सहयोग कराराला मंत्री मंडळाची मंजुरी

अति उंचीवरील जैव आणि औषध क्षेत्रातल्या संयुक्त संशोधन कार्यासाठी भारत आणि किर्गीस्तान यांच्यातल्या सहयोग कराराला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्री मंडळाच्या बैठकीत मंजुरी देण्यात आली. विज्ञान आणि औषध विशेषतः अति उंचीवरील जैव आणि औषध क्षेत्रातले परस्पर संबंध अधिक दृढ आणि अधिक विकसित करण्याचा यामागचा उद्देश आहे. यामुळे अति उंचीवरील सैन्य विषयक यंत्रणेचे शारीरिक आणि मानसिक स्वास्थ्य जाणून घेण्यासाठी मदत होणार आहे. अति उंचावरच्या स्थानांमुळे तिथले भारतीय आणि किर्गी सैनिक आणि जनता यांच्यात निर्माण होणाऱ्या शारीरिक आणि मानसिक समस्यांवर योगाभ्यास, वनौषधी यांचा वापर करून मात करण्याचा उद्देश आहे.
पंतप्रधानांनी महाराणा प्रताप यांना जयंतीनिमित्त वाहिली आदरांजली

पंतप्रधान नरेंद्र मोदी यांनी महाराणा प्रताप यांना जयंतीनिमित्त आदरांजली वाहिली आहे. ट्वीट संदेशात पंतप्रधान म्हणाले, महाराणा प्रताप यांनी भारतमातेला आपल्या अतुलनीय शौर्य, धाडस आणि युद्ध कौशल्याने अभिमान वाटावा अशी कामगिरी केली आहे. त्यांचे मातृभूमीप्रती बलिदान आणि समर्पण सदैव स्मरणात राहिल.
मध्यप्रदेश स्थापना दिनानिमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी, मध्य प्रदेश स्थापना दिनानिमित्त जनतेला शुभेच्छा दिल्या आहेत. 1 नोव्हेंबर 1956 ला मध्य प्रदेशची स्थापना झाली. नैसर्गिक संसाधनानी परिपूर्ण, समृद्ध आणि वैविध्यपूर्ण संस्कृती लाभलेल्या या राज्याची प्रगती पथावरची वाटचाल सुरु राहो अशी सदिच्छा पंतप्रधानांनी व्यक्त केली आहे.
पंतप्रधान नरेंद्र मोदी आणि ऑस्ट्रियाचे अध्यक्ष महामहीम (डॉ.)अलेक्झांडर वान डेर बेलन यांच्यात दूरध्वनीवरून संभाषण

अ‍ॅम्फन चक्रीवादळामुळे भारतात झालेल्या नुकसानीबद्दल ऑस्ट्रियाच्या अध्यक्षांनी दु: ख व्यक्त केले. कोविड -19 महामारीमुळे आरोग्यावर तसेच आर्थिक दुष्परिणामांना सामोरे जाण्यासाठी आपापल्या देशांमधील उपाययोजनांबाबत दोन्ही नेत्यांनी एकमेकांना माहिती दिली. सध्याच्या आव्हानांना सामोरे जाण्यासाठी आंतरराष्ट्रीय सहकार्याच्या महत्त्वावर त्यांनी सहमती दर्शविली. दोन्ही नेत्यांनी कोविडनंतरच्या जगात भारत-ऑस्ट्रिया संबंध अधिक दृढ आणि वैविध्यपूर्ण बनवण्याच्या सामायिक इच्छेचा पुनरुच्चार केला. पायाभूत सुविधा, तंत्रज्ञान, संशोधन आणि नाविन्यता, एसएमई इत्यादी क्षेत्रांमध्ये सहकार्य वृद्धिंगत करण्याच्या संधी पंतप्रधानांनी अधोरेखित केल्या. पर्यावरणाच्या आरोग्यासारख्या दीर्घकालीन समस्येवर लक्ष केंद्रित करता यावे यासाठी सध्याच्या आरोग्य संकटांतून जग लवकरच सावरेल अशी आशा दोन्ही नेत्यांनी व्यक्त केली.
पंतप्रधान नरेंद्र मोदी आणि बांगलादेशच्या पंतप्रधान शेख हसीना यांच्यात दूरध्वनीवरून चर्चा

पंतप्रधान नरेंद्र मोदी आणि बांगलादेशच्या पंतप्रधान शेख हसीना यांच्यात आज दूरध्वनीवरून चर्चा झाली. पंतप्रधान नरेंद्र मोदी यांनी बांगलादेशच्या पंतप्रधान शेख हसीना आणि बांगलादेशाच्या जनतेला ईद उल फित्र निमित्त शुभेच्छा दिल्या. अम्फान या चक्रीवादळामुळे उभय देशात झालेल्या नुकसानाचा आढावा त्यांनी परस्परांना दिला. कोविड महामारीबाबत परिस्थितीबाबत आणि या संदर्भात दोन्ही देशातले सहकार्य याबाबत या नेत्यांनी चर्चा केली. या आव्हानांचा सामना करण्यासाठी भारताच्या सहकार्याचा पंतप्रधान नरेंद्र मोदी यांनी पुनरुच्चार केला. पंतप्रधान शेख हसीना आणि बांगलादेशाची जनता यांच्या उत्तम आरोग्य आणि कल्याणासाठी पंतप्रधानांनी शुभेच्छा दिल्या.
संसदेच्या अर्थसंकल्पीय अधिवेशनापूर्वी पंतप्रधानांनी प्रसार माध्यमांना दिलले निवेदन

नमस्कार मित्रहो, संसदेचे अर्थसंकल्पीय अधिवेशन आजपासून सुरु होत आहे. राष्ट्रपतीच्या अभिभाषणाने अधिवेशनाची सुरुवात होत आहे. मुस्लीम महिलांना त्यांचा हक्क देणारे “त्रिवार तलाक विरोधी विधेयक” संसदेच्या याआधीच्या सत्रात संमत व्हावे असा आमचा प्रयत्न होता आणि त्रिवार तलाक सारख्या महत्वाच्या मुद्दयावर राजकारण होणार नाही अशी जनतेची अपेक्षा होती. मात्र सर्वोच्च न्यायालयाच्या आदेशानंतरही, संसदेच्या आधीच्या सत्रात त्रिवार तलाक विरोधी विधेयक संसदेत संमत होऊ शकले नाही. देशातल्या सर्व राजकीय पक्षांनी संसद अधिवेशनाच्या या सत्रात तिहेरी तलाक, विशेषत: मुस्लीम महिलांच्या हक्कांचे रक्षण करणारे हे विधेयक आपण सर्वांनी मंजूर करु या आणि 2018 या नववर्षाची एक उत्तम भेट मुस्लीम महिलांना सादर करु या असे पंतप्रधानांनी, संसदेचे अर्थसंकल्पीय अधिवेशन सुरु होण्याआधी प्रसार माध्यमांना दिलेल्या निवेदनात म्हटले आहे. अर्थसंकल्पीय अधिवेशन महत्वपूर्ण असते. संपूर्ण जग, भारताच्या अर्थव्यवस्थेप्रती आशावादी आहे. भारताच्या प्रगतीबाबत, जगातल्या सर्व पत मानांकन एजन्सी, जागतिक बँक, आंतरराष्ट्रीय नाणेनिधी या सर्वच संस्था, सकारात्मक मत दर्शवत असून देशाच्या वेगाने पुढे जाणाऱ्या अर्थव्यवस्थेला नवी ऊर्जा देणारा, देशातल्या सर्वसामान्य जनतेच्या आशा-अपेक्षा पूर्ण करणारा हा अर्थसंकल्प असेल असे पंतप्रधान म्हणाले. अर्थसंकल्पानंतर महिनाभर यासंदर्भात वेगवेगळया समित्यांमध्ये चर्चा होते. पक्षापेक्षा देश श्रेष्ठ असल्याचा अनुभव यावेळी येतो कारण सत्ताधारी पक्ष आणि विरोधी पक्षातले सदस्य अर्थसंकल्पाची वैशिष्टये तसेच त्रुटी दर्शवतात, अशाप्रकारे निकोप वातावरण असते. या महिन्यात समित्यांमध्ये जी चर्चासत्रे असतात त्याचा उपयोग करुन अर्थसंकल्पाचा जास्तीत जास्त लाभ देशातल्या सर्वसामान्यापर्यंत कसा पोहोचेल, दलित, पीडीत आणि शोषितांपर्यंत कसा पोहोचेल, गरीब शेतकरी मजूर या वर्गाला कसा मिळेल यावर व्यापक चिंतन व्हावे, सकारात्मक सूचना याव्यात आणि त्यानुसार पथदर्शी आराखडा तयार करुन आपण वाटचाल करावी अशी भूमिका मी काल पक्षाच्या बैठकीत मांडली आहे. अनेक अनेक धन्यवाद.
नीती आयोगामध्ये अटल नाविन्यता मोहीम आणि सेतु यांची स्थापना

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत नीती आयोगामध्ये अटल नाविन्यता मोहीम आणि सेतु यांची पुरेसे मनुष्यबळ वापरुन स्थापना करण्यास मंजूरी देण्यात आली. अटल नाविन्यता मोहीम आणि संचालनालयाच्या स्थापनेमुळे, या मोहिमेंतर्गत राबविल्या जाणाऱ्या उपक्रमांची अधिक प्रभावी अंमलबजावणी होऊ शकेल. हा देशातील नाविन्यता आणि उद्योजकतेला चालना देण्यासाठीचा केंद्रबिंदू ठरेल. याविषयीचा तपशील असा, 1) अटल नाविन्यता मोहीम आणि सेतु या संदर्भातील मुख्य आव्हाने, पुरस्काराची रक्कम तसेच अंमलबजावणीसाठी उच्च स्तरीय समिती निर्णय घेईल आणि मार्गदर्शन करेल. 2) नीती आयोग मोहिम संचालक आणि इतर योग्य मनुष्यबळाची तरतूद नीती आयोग करेल. 3) मोहिमेचे मुख्यालय नवी दिल्ली येथे असेल
गुजरातच्या गांधीनगर येथे उद्या होणाऱ्या तिसऱ्या जागतिक बटाटे परिषदेत पंतप्रधानांचे भाषण

गुजरातच्या गांधीनगर येथे उद्या होणाऱ्या तिसऱ्या जागतिक बटाटे परिषदेत पंतप्रधान नरेंद्र मोदी व्हिडिओ कॉन्फरसिंगच्या माध्यमातून सहभागी होणार असून उपस्थितांना ते मार्गदर्शन करतील. बटाट्यांवरील संशोधन, व्यापार आणि उद्योग जगताशी त्यांचा संबंध आणि या क्षेत्रातल्या कामगिरी तसेच संधींचा आढावा पंतप्रधान घेतील. या क्षेत्राच्या प्रगतीसाठी मूल्य साखळी व्यवस्थापन विषयक आराखडाही तयार केला जाईल. दरवर्षी 10 वर्षांनी ही परिषद होत असून यंदाची ही तिसरी परिषद आहे. या परिषदेमुळे बटाटा उद्योगाशी संबंधित सर्व हितसंबंधियांना एकाच व्यासपीठावर येण्याची संधी मिळेल तसेच बटाट्याच्या क्षेत्रात होत असलेल्या संशोधनाचा लाभ घेता येईल. बटाटा उत्पादनात गुजरात हे देशातले आघाडीचे राज्य आहे. गेल्या 11 वर्षात भारतातील बटाटा उत्पादन क्षेत्रात 19 टक्क्यांची वाढ झाली आहे. तर गुजरातमध्ये 170 टक्क्यांची वाढ झाली आहे. गुजरातमध्ये बटाट्याच्या उत्पादनात लक्षणीय वाढ झाली असून गेल्या दशकभरात गुजरात या उत्पादनात अव्वलस्थानी कायम आहे. गुजरातमध्ये बटाट्यासाठी उत्तम दर्जाच्या शीतसाठा, सुविधा आणि प्रक्रिया उद्योगही आहेत. तसेच अनेक निर्यातदार देखील गुजरातमध्येच आहेत. यामुळे ही परिषद गुजरातमध्ये घेतली जात आहे. या तीन दिवसीय परिषदेत विविध कार्यक्रम, चर्चासत्र, संशोधनाविषयी कार्यक्रम आणि कृषी प्रदर्शन आयोजित केले जाईल.
भारतरत्न एम.एस. सुब्बुलक्ष्मी यांची  त्यांच्या  नाती  एस. ऐश्वर्या आणि एस. सौंदर्या यांच्यासह ,  पंतप्रधानांची  भेट

एम.एस. सुब्बुलक्ष्मी यांनी त्यांच्या नाती एस. ऐश्वर्या आणि एस. सौंदर्या यांच्यासह आज पंतप्रधानांची भेट घेतली. यावेळी त्यांचे पालक व्ही. श्रीनिवासन आणि गीता श्रीनिवासन उपस्थित होते. सुश्री ऐश्वर्या आणि एस.सौंदर्या, यांनी “मठरेम भजथा” हे एम.एस. सुब्बुलक्ष्मी यांनी स्वत:ऑक्टोबर 1966 मध्ये संयुक्त राष्ट्रसंघाच्या कार्यक्रमात तयार केले होते. हा एक आशीर्वाद आहे. कांची पिठाचे आचार्य श्री चंद्रशेखरेंद्र सरस्वती यांनी संस्कृतमध्ये हा आशीर्वाद दिला होता. हे सार्वत्रिक मैत्रीचे आणि जागतिक शांततेचे गान आहे, जे एम.एस. सुब्बुलक्ष्मी यांनी बरेचदा संयुक्त राष्ट्रसंघाच्या मैफिली नंतर गायले. या गीताचा शेवट “सरे ओ भाऊत साकळ जानानम” – सर्व मानवजातीसाठी कृपा आणि समाधान द्या या शब्दांनी होतो. पी.आई.बी./ बी.गोखले
अमेरिकेचा प्रसिद्ध मुष्टीयोद्धा मोहम्मद अली यांच्या निधनावर पंतप्रधानांचा शोकसंदेश

पंतप्रधान नरेंद्र मोदी यांनी अमेरिकेचा प्रसिद्ध मुष्टीयोद्धा मोहम्मद अली यांच्या निधनाबद्दल शोक व्यक्त केला आहे. मोहम्मद अली यांना श्रद्धांजली. अली हे एक असे खेळाडू आणि प्रेरणा स्रोत होते ज्यांनी मानवीय भावना आणि दृढ संकल्पाचे दर्शन सर्वांना घडविले आहे, असे पंतप्रधानांनी आपल्या शोक संदेशात म्हटले आहे.
25 ऑक्टोबरला ‘मन की बात’; जनतेने सूचना आणि व्हॉईस मॅसेजेस पाठवावेत-पंतप्रधान

येत्या रविवारी 25 ऑक्टोबरला होणाऱ्या ‘मन की बात’च्या पुढील भागात पंतप्रधान नरेंद्र मोदी देशवासियांसमोर आपले विचार मांडतील. या कार्यक्रमासाठी जनतेने आपल्या कल्पना MyGov Open Forum वर कळवाव्यात असे पंतप्रधानांनी म्हटले आहे. येत्या रविवारी होणाऱ्या मन की बात कार्यक्रमासाठी काही कल्पना आहेत का? असल्यास त्या MyGov Open Forum वर पाठवा, असे ट्वीटही पंतप्रधानांनी केले आहे. तसेच या कार्यक्रमासाठी 1800-3000-7800 या टोलफ्री क्रमांकावर आपले व्हाईस मेसेजेस पाठवावेत, असेही पंतप्रधानांनी म्हटले आहे. आलेल्या व्हॉईस मॅसेजेसपैकी काही निवडक मॅसेजेसचा समावेश कार्यक्रमात केला जाऊ शकतो. येत्या रविवारी ‘मन की बात’ कार्यक्रमाचा तेरावा भाग असून तो सकाळी 11 वाजता आकाशवाणीवरून प्रसारित होईल. हा कार्यक्रम आकाशवाणीच्या सर्व केंद्रावरुन तसेच दूरदर्शनच्या सर्व वाहिन्यांवरुन थेट प्रसारित करण्यात येईल. पंतप्रधान कार्यालय, माहिती आणि प्रसारण मंत्रालय आणि डीडीन्यूजच्या यूट्यूब चॅनेल्सवरुनही त्यांचे थेट प्रसारण केले जाईल. संबंधित आकाशवाणी केंद्रांवरुन 25 ऑक्टोबर 2015 रोजी रात्री 8 वाजता प्रादेशिक भाषांमधून हा कार्यक्रम प्रसारित केला जाईल.
पंतप्रधान नरेंद्र मोदी यांची कानपूरला भेट, विविध विकास प्रकल्पांचे केले उद्‌घाटन

पंतप्रधान नरेंद्र मोदी यांनी आज उत्तर प्रदेशातल्या कानपूरला भेट दिली. लखनौ मेट्रो रेल्वे प्रकल्पाचे पंतप्रधानांनी उद्‌घाटन केले आणि आग्रा मेट्रो रेल्वे प्रकल्पाचे भूमिपूजनही केले. पनकी औष्णिक ऊर्जा सयंत्राची त्यांनी पायाभरणी केली तसेच कानपूरमधल्या निरालानगर येथे फलकाचे विविध विकास प्रकल्पांचे उद्‌घाटन केले. कानपूर ही देशासाठी अमूल्य योगदान देणाऱ्या अनेक शुरांची जन्मभूमी आहे. आज उद्‌घाटन करण्यात आलेल्या प्रकल्पामुळे कानपूर आणि उत्तर प्रदेशच्या जनतेच्या जीवनात परिवर्तन घडेल असा विश्वास त्यांनी व्यक्त केला. कानपूरमध्ये वीजपुरवठा सुधारण्यासाठी केंद्र आणि राज्य सरकारने परिश्रम घेतल्याचे त्यांनी सांगितले. यासंदर्भात त्यांनी पनकी औष्णिक ऊर्जा सयंत्रणाचा उल्लेख केला आणि यामुळे कानपूर आणि उत्तर प्रदेशातला ऊर्जेच्या तुटवड्याची स्थिती कशी बदलेल याचा उल्लेख केला. सौभाग्य योजनेअंतर्गत 75 लाखाहून अधिक मोफत वीज जोडण्या उत्तर प्रदेशात देण्यात आल्याची माहिती त्यांनी दिली. गंगा नदी स्वच्छ करण्यासाठी केंद्र सरकारने हाती घेतलेल्या उपाययोजनांची त्यांनी माहिती दिली. गंगा नदी स्वच्छ करणे हे याआधी अशक्य मानले जात होते मात्र आपल्या सरकारने अशक्य ते शक्य केल्याचे ते म्हणा8ले. नदीत येणारे गटारांचे पाणी थांबविण्यासाठी आणि सांडपाण्यावर प्रक्रिया करण्यासाठी अनेक उपाययोजना केल्याचे ते म्हणाले. उत्तर प्रदेशात येणारा संरक्षण कॉरीगॅट कानपूरच्या जनतेसाठी खूपच लाभदायी ठरेल. रस्ते, विमान, रेल्वेमार्गासह महत्वाच्या पायाभूत सुविधा निर्माण करण्यात येत आहेत. विविध मेट्रो प्रकल्पही सुरू करण्यात आले आहेत. या प्रकल्पांमुळे उत्तर प्रदेशचा कायापालट होईल असा विश्वास त्यांनी व्यक्त केला. 2022 पर्यंत देशातल्या प्रत्येक कुटुंबाकडे घर असेल याचा पुनरुच्चार पंतप्रधानांनी केला. पंतप्रधान आवास योजनेअंतर्गत आतापर्यंत देशात 1.5 कोटी घरे बांधण्यात आली आहेत. बडगाम विमान कोसळून झालेल्या दुर्घटनेत आणि पुलवामा हल्ल्यात शहीद झालेल्या कानपूरच्या शूर सैनिकांप्रती त्यांनी आदरांजली अर्पण केली. केंद्र सरकार दहशतवादाविरोधात ठोस कृती करत आहे असे पंतप्रधान म्हणाले. देशात ऐक्याचे वातावरण राखणे महत्त्वाचे आहे. उत्तर प्रदेशात काश्मीरींवर हल्ला करणाऱ्यांवर उत्तर प्रदेश सरकारने तात्काळ कारवाई केल्याबद्दल त्यांनी प्रशंसा केली. अशी कृत्ये करणाऱ्यांविरोधात कडक कारवाई करण्याचे आवाहन त्यांनी सर्व राज्य सरकारांना केले.
नागरिकांनी आपल्या स्वातंत्र्यसैनिकांना डिजिटल ज्योतवर श्रद्धांजली वहावी असे पंतप्रधानांनी केले आवाहन

देशातल्या सर्व नागरिकांनी ‘डिजिटल ज्योती’वर आपल्या स्वातंत्र्यसैनिकांना श्रद्धांजली वहावी आणि स्वातंत्र्याच्या अमृत महोत्सवाला बळ द्यावे, असे आवाहन पंतप्रधान नरेंद्र मोदी यांनी नागरिकांना केले आहे. पंतप्रधान ट्वीटर संदेशांमध्ये म्हणाले आहेत: “आपल्या स्वातंत्र्यलढ्यातील योद्ध्यांना विशेष स्वरुपातून आदरांजली! डिजिटल ज्योत, तंत्रज्ञानाचा वापर करुन आणि तुम्हाला आपल्या स्वातंत्र्य सैनिकांप्रति कृतज्ञतेचा संदेश देण्याची सुविधा देणारे साधन आहे.” “दिल्ली मधील सेन्ट्रल पार्क येथे एक स्काय बीम लाईट बसवण्यात आला आहे. आपण प्रत्येकाने ऑनलाईन स्वरूपात वाहिलेली श्रद्धांजली डिजिटल ज्योतीची रोषणाई अधिक वाढवेल आणि आपल्या कृतज्ञ भावना पोचवल्या जातील. या आगळ्या वेगळ्या प्रयत्नांमध्ये सहभागी व्हा आणि स्वातंत्र्याच्या अमृत महोत्सवाला बळ द्या.”
संयुक्त राष्ट्र महासभेच्या नियोजित अध्यक्षांनी साधला पंतप्रधानांशी संवाद

संयुक्त राष्ट्र महासभेचे नियोजित अध्यक्ष आणि स्लोव्हाकचे परराष्ट्र आणि युरोपियन व्यवहार मंत्री मीरोस्लाव लाजॅक यांनी आज पंतप्रधान नरेंद्र मोदी यांच्याशी संवाद साधला. 72व्या संयुक्त राष्ट्र संघ महासभेचे अध्यक्ष म्हणून निवड झाल्याबद्दल पंतप्रधानांनी मीरोस्लाव लाजॅक यांचे अभिनंद केले. आगामी 72व्या संयुक्त राष्ट्र संघ महासभेसाठीचे आपले प्राधान्यक्रम त्यांनी पंतप्रधानांकडे विशद केले. नवी जबाबदारी निभावतांना मीरोस्लाव यांना भारताच्या संपूर्ण आणि भरीव सहकार्याची हमी पंतप्रधानांनी दिली. दहशतवाद, संयुक्त राष्ट्रसंघ सुधारणा, शाश्वत विकासासाठीच्या उद्दिष्टांची अंमलबजावणी, हवामान बदल यांसारख्या जागतिक आव्हानांसंदर्भात संयुक्त राष्ट्रसंघाच्या खंबीर कृतीच्या गरजेबाबतही उभय नेत्यांत चर्चा झाली.
पंतप्रधानांनी श्री नारायण गुरु यांच्या जयंतीनिमित्त त्यांना श्रद्धांजली वाहिली

नवी दिल्‍ली, 23 ऑगस्‍ट 2021 पंतप्रधान नरेंद्र मोदी यांनी श्री नारायण गुरु यांच्या जयंतीनिमित्त त्यांना श्रद्धांजली वाहिली आहे. ट्वीट संदेशात पंतप्रधान म्हणाले; “श्री नारायण गुरु यांना त्यांच्या जयंतीनिमित्त मी वंदन करतो. त्यांच्या शिकवणीमुळे लाखो लोकांना शक्ती मिळते आहे. शिक्षण, सामाजिक सुधारणा आणि समतेवर त्यांनी दिलेला भर आपल्याला सदैव प्रेरित करीत राहील. महिला सशक्तीकरण तसेच सामाजिक बदल घडविण्यासाठी युवा शक्तीचा वापर या गोष्टींना त्यांनी प्रचंड महत्त्व दिले.”
शासन व विकासाकामात अंतराळ तंत्रज्ञान वाढीला प्रोत्साहन देण्याविषयीच्या विशेष सत्रात पंतप्रधानांचे संबोधन

पंतप्रधान श्री नरेंद्र मोदी नवी दिल्ली येथे आज पार पडलेल्या शासन व विकासकामात अंतराळ तंत्रज्ञान वाढीला प्रोत्साहन देण्याविषयीच्या राष्ट्रीय परिषदेला उपस्थित होते. यावेळी पंतप्रधानांसमोर दोन तास विविध विषयांवर सादरीकरण करण्यात आले. या सत्राला पंतप्रधानांनी संबोधित केले. आपल्या भाषणात पंतप्रधानांनी शासनाच्या सर्व विभागांमध्ये नवी अंतराळ तंत्रज्ञान प्रणाली वापरण्याची गरज असल्याचे प्रतिपादन केले. जून 2014 मध्ये इस्रोला दिलेल्या भेटीवेळी शास्त्रज्ञांना याबाबतीत विनती केली होती, त्याचे सकारात्मक परिणाम दिसून आल्याबद्दल पंतप्रधानांनी समाधान व्यक्त केले. आपल्या भेटीनंतर सध्या विविध शासकीय विभागांमध्ये अंतराळ तंत्रज्ञान प्रणालीचा वापर वाढत आहे, असे ते म्हणाले. 2015 या चालू वर्षात केंद्र सरकारच्या सर्व मंत्रालयांनी किमान एक तरी स्पेस ऍप्लीकेशन (अंतराळ तंत्रज्ञान) वापरण्याची सूचना पंतप्रधानांनी यावेळी केली. भारताच्या अंतराळ कार्यक्रमाविषयीच्या खर्चाबद्दल प्रसिध्द शास्त्रज्ञ विक्रम साराभाई यांच्या शब्दांची पंतप्रधानांनी आठवण करून दिली. साराभाई म्हणाले होते की, देशाच्या सामान्य नागरिकाच्या सर्व गरजा पूर्ण करण्यात कोणतीही कसर सोडता कामा नये. विविध शासकीय विभागांमध्ये अंतराळ तंत्रज्ञानाच्या वापराबद्दल पंतप्रधानांनी समाधान व्यक्त केले. चांगल्या परिणामांसाठी उपलब्ध असलेल्या सर्व साधनांचा व माहितीचा वापर करण्याची गरज असल्याचे प्रतिपादन पंतप्रधानांनी केले. सामान्य माणसाच्या आयुष्यात बदल घडवून आणण्यसाठी अंतराळ तंत्रज्ञानाचा कसा वापर करता येईल याचे पंतप्रधानांनी अनेक दाखले दिले. मच्छिमारांसाठी निश्चित ठिकाण, प्रधानमंत्री कृषी सिंचन योजनेसाठी सिंचनाच्या पायाभूत सुविधा, अवैधपणे सुरू असलेले उत्खनन अशी उदाहरणे त्यांनी दिली. सुशासन, पारदर्शकता व जबाबदारी निश्चितीसाठी तंत्रज्ञान हेच सर्वात प्रभावी माध्यम असल्याचे पंतप्रधान म्हणाले. सामान्य माणूस व अंतराळ संशोधन यात अंतर (स्पेस) असू नये असे पंतप्रधानांनी सांगितले.
पंतप्रधानांनी आंतरराष्ट्रीय विचार महाकुंभ  परिषदेला संबोधित केले

पंतप्रधान नरेंद्र मोदी यांनी आज उज्जैन जवळच्या निनौदा येथे आंतरराष्टीय विचार महाकुंभ परिषदेला संबोधित केले. पंतप्रधानांनी इंदौरच्या विमानतळावर श्रीलंकेचे राष्ट्रपती मैत्रीपाला सिरिसेना यांचे स्वागत केले. इंदौर येथून राष्ट्रपती सिरिसेना पंतप्रधानांबरोबर परिषदेच्या ठिकाणी पोहोचले. कुंभमेळयाच्या पार्श्वभूमीवर “विचार कुंभ” असे वर्णन करण्यात आलेल्या मेळाव्याला संबोधित करताना पंतप्रधानांनी ही परिषद नव्या प्रयत्नांचा जन्म असल्याचे सांगितले. ते म्हणाले की प्राचीन काळी ज्याप्रमाणे समाजातील विचारवंत कुंभमेळयाच्या ठिकाणी समाजाला नवी दिशा देण्यासाठी एकत्र जमायचे त्याचीच ही आधुनिक आवृत्ती आहे. भारतीय परंपरा आणि संस्कृती याबाबत विस्ताराने बोलतांना ते म्हणाले की, “भिक्षुक” मंत्राचा अर्थ आहे “मला भिक्षा देणाऱ्या व्यक्तीचे भले होवो आणि न देणाऱ्या व्यक्तीचे देखील भले होवो”. भारतीय संस्कृतीची व्याख्या करणाऱ्या मनुष्यस्वभाव आणि मूल्यांचे अनेक दाखले पंतप्रधानांनी दिले. पंतप्रधान नरेंद्र मोदी, श्रीलंकेचे राष्ट्रपती मैत्रीपाला सिरिसेना आणि मध्यप्रदेशचे मुख्यमंत्री शिवराज सिंह चौहान यांनी यावेळी सिंहस्थ घोषणापत्र जगाला समर्पित केले. याबाबत पंतप्रधान म्हणाले की, या निमित्ताने केवळ भारतातच नाही तर संपूर्ण जगभरात नवीन प्रवचनाचा आरंभ होईल. वनीकरण आणि मुलींचे शिक्षण यासारख्या मुद्दयांवर चर्चा करण्यासाठी दरवर्षी “विचारकुंभ” आयोजित केला जावा अशी सूचना पंतप्रधानांनी यावेळी केली.
राजनैतिक  आणि अधिकृत पारपत्र धारकांना व्हिसात सूट देण्यासंबंधी आदर्श कराराला मंत्रिमंडळाची मंजुर

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राजनैतिक आणि अधिकृत पारपत्र धारकांना आवश्यक व्हिसातून सूट देण्यासंबंधीच्या आदर्श कराराला आज मंजूरी दिली. यामुळे कोणत्याही देशाच्या राजनैतिक आणि अधिकृत पारपत्रधारकांना भारतात किंवा स्वाक्षरी करणाऱ्या देशात व्हिसा-मुक्त प्रवेश, स्थलांतर आणि 180 दिवसांच्या (किंवा अधिक) कोणत्याही कालावधीत 90 दिवस (किंवा कमी) राहण्याची सुविधा मिळेल. भारताने आधीच 69 देशांबरोबर व्हिसा मुक्त करारांवर स्वाक्षऱ्या केल्या आहेत. (Release ID :133808)
चौधरी चरणसिंग यांच्या जयंतीनिमित्त पंतप्रधानांकडून आदरांजली

माजी पंतप्रधान चौधरी चरण सिंग यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. “भारताचे माजी पंतप्रधान आणि शेतकऱ्यांचे नेते चौधरी चरण सिंग यांना त्यांच्या जयंतीनिमित्त मी श्रध्दांजली अर्पण करतो”, असे पंतप्रधानांनी म्हटले आहे.
एक्झिम बँकेत भांडवल ओतण्याला कार्योत्तर मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, एक्झिम बँकेत 800 कोटी रुपये भांडवल ओतण्याला आज कार्योत्तर मंजुरी दिली. बँकेच्या भविष्यातील वाटचालीला मदत म्हणून अर्थमंत्र्यांनी मंजुरी दिली होती. पार्श्वभूमी- निर्यातदार आणि आयातदारांना अर्थसहाय्य पुरवण्यासाठी आणि वस्तू आणि सेवांच्या आयात-निर्यातीबाबत समन्वय साधण्यासाठी प्रमुख आर्थिक संस्था म्हणून कार्य करण्यासाठी 1982 मध्ये वैधानिक महामंडळ म्हणून एक्झिम बँकेची स्थापना करण्यात आली. देशाच्या आंतरराष्ट्रीय व्यापाराला प्रोत्साहन देण्यासाठी हे पाऊल उचलण्यात आले.